OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Demokracija je ena od temeljnih vrednot, na katerih temelji Evropska unija. Da bi se na evropski ravni zagotovilo delovanje predstavniške demokracije, Pogodbi določata, da so državljani Evropske Unije neposredno zastopani v Evropskem parlamentu.

Politične stranke imajo v predstavniški demokraciji ključno vlogo, saj vzpostavljajo neposredno povezavo med državljani in političnim sistemom, kar utrjuje njegovo legitimnost. V skladu s členom 10 Pogodbe o Evropski uniji „[p]olitične stranke na evropski ravni prispevajo k oblikovanju evropske politične zavesti in k izražanju volje državljanov Unije“. Isto načelo je izraženo tudi v členu 12(2) Listine Evropske unije o temeljnih pravicah.

Komisija je februarja 2018 izdala priporočilo o krepitvi evropskega značaja in učinkovite izvedbe volitev v Evropski parlament leta 2019, naslovljeno na države članice ter evropske in nacionalne politične stranke. V njem je tudi pozvala evropske politične stranke in nacionalne stranke k večji preglednosti njihove povezanosti in povezav ter k temu, naj pomagajo povečati ozaveščenost državljanov o zadevnih vprašanjih na ravni Unije ter kako jih nameravajo obravnavati v prihodnjem zakonodajnem obdobju.

V EU je varstvo podatkov temeljna pravica, splošna uredba o varstvu podatkov pa določa stroga pravila za varstvo te temeljne pravice. Zlasti se morajo osebni podatki obdelovati zakonito in pošteno.

Spletna komunikacija lahko omogoča tesnejšo in neposredno interakcijo med političnimi akterji in evropskimi državljani. Hkrati pa prinaša večje tveganje za nezakonito obdelavo osebnih podatkov državljanov v volilnem kontekstu. Številni nedavni dogodki kažejo, da lahko zlorabe pravil o varstvu podatkov vplivajo na demokratično razpravo in svobodne volitve, tudi na volitve v Evropski parlament.

Leta 2018 je primer „Facebook/Cambridge Analytica“, ki zadeva domnevno nezakonito obdelavo osebnih podatkov uporabnikov, ki jih je podjetje Cambridge Analytica pridobilo od podjetja Facebook, vzbudil resne pomisleke glede vpliva kršitev varstva podatkov na volilne postopke. Preiskave v zvezi s tem primerom še potekajo, med drugim s strani Urada informacijskega pooblaščenca Združenega kraljestva, ki je tisti nadzorni organ za varstvo podatkov, ki v sodelovanju z drugimi evropskimi nadzornimi organi za varstvo podatkov vodi evropsko preiskavo. Komisija tesno sodeluje z nadzornimi organi za varstvo podatkov in pozorno spremlja ta postopek. Zvezna komisija ZDA za trgovino je začela preiskavo tega primera. V Evropskem parlamentu je v zvezi s tem primerom in njegovimi posledicami za osebne podatke posameznikov v Uniji potekalo več zaslišanj.

Namen Uredbe št. 1141/2014 Evropskega parlamenta in Sveta z dne 22. oktobra 2014 o statutu in financiranju evropskih političnih strank in evropskih političnih fundacij je bil povečati vidnost, prepoznavnost, učinkovitost, preglednost in odgovornost evropskih političnih strank in z njimi povezanih političnih fundacij. Po določbah te uredbe je bila političnim strankam in fundacijam, ki so izpolnjevale določene pogoje, ponujena možnost, da se registrirajo na evropski ravni in tako postanejo evropski pravni subjekti ter pridobijo dostop do evropskega financiranja. Med temi pogoji je tudi spoštovanje, tako v programu kot pri dejavnostih, vrednot, na katerih temelji EU, ki so navedene v členu 2 Pogodbe o Evropski uniji, in sicer: človekovega dostojanstva, svobode, demokracije, enakosti, pravne države in človekovih pravic, vključno s pravicami pripadnikov manjšin. Ustanovljen je bil neodvisni Organ za evropske politične stranke in evropske politične fundacije (v nadaljnjem besedilu: Organ), ki je namenjen registraciji, nadzoru in po potrebi sankcioniranju evropskih političnih strank in fundacij ter med drugim obravnavi primerov, ko taki subjekti domnevno kršijo navedene temeljne evropske vrednote.

Vendar obstoječa pravila ne omogočajo učinkovitega odvračanja od zlorab pravil o varstvu podatkov, ki lahko vplivajo na demokratično razpravo in svobodne volitve, ter sankcioniranja teh zlorab.

Komisija predlaga ciljno usmerjeno spremembo Uredbe št. 1141/2014, da bi zagotovila, da volitve v Evropski parlament potekajo v okviru trdnih demokratičnih pravil in ob polnem spoštovanju evropskih vrednot demokracije, pravne države in spoštovanja temeljnih pravic. Njen cilj je omogočiti finančne sankcije za evropske politične stranke ali fundacije, ki zlorabljajo kršitve pravil o varstvu podatkov za namerno vplivanje ali poskus vplivanja na izid volitev v Evropski parlament. Predlog bo Organu tudi omogočil nemoteno in učinkovito delovanje, tako da bo zagotovil, da ima ta lastno razporeditev osebja in da bo njegov direktor postal organ za imenovanja. To bi moralo Organu omogočiti, da v celoti in neodvisno izpolnjuje svoje naloge, vključno z novimi, ki so predvidene v tem predlogu. Hkrati je Komisija v odziv na pozive Organa po povečanem številu osebja ter glede na ključno vlogo Organa v obdobju neposredno pred volitvami v Evropski parlament pripravljena nemudoma z napotitvami zagotoviti šest dodatnih zaposlenih, ki jih zahteva Organ, te napotitve pa bodo končane, ko bo uveljavljena ureditev glede stalnega osebja.

Postopek volitev v Evropski parlament vsaka država članica ureja z nacionalnimi predpisi. Politične stranke imajo v predstavniški demokraciji ključno vlogo, saj vzpostavljajo neposredno povezavo med državljani in političnim sistemom. Nacionalne in regionalne politične stranke predlagajo kandidate in organizirajo volilne kampanje. Na nacionalni ravni volitve spremljajo nacionalni organi. Evropske politične stranke organizirajo komplementarne kampanje na evropski ravni, med drugim tudi kampanje vodilnih kandidatov za mesto predsednika Evropske komisije.

Uredba o spremembi skupaj s Smernicami Komisije o uporabi prava Unije o varstvu podatkov v volilnem kontekstu, Priporočilom Komisije o mrežah za volilno sodelovanje, spletni preglednosti, zaščiti pred kibernetskimi incidenti in boju proti dezinformacijskim kampanjam v okviru volitev v Evropski parlament in Sporočilom Komisije o zagotavljanju svobodnih in poštenih evropskih volitev, sprejetimi isti dan, tvori del varnostnega svežnja. Gre za prispevek Evropske komisije k srečanju voditeljev, ki bo potekalo 19. in 20. septembra 2018 v Salzburgu.

Priporočilo nadzorne organe za varstvo podatkov spodbuja, da v skladu z veljavnim pravom Unije in nacionalnim pravom nemudoma in proaktivno obveščajo Organ za evropske politične stranke ali evropske politične fundacije o odločitvah, v kateri je ugotovljeno, da je evropska politična stranka, evropska politična fundacija ali druga fizična ali pravna oseba kršila veljavna pravila o varstvu osebnih podatkov. Te informacije bi bilo treba predložiti, kadar iz take odločitve izhaja, ali pa obstajajo siceršnji utemeljeni razlogi za domnevo, da je kršitev povezana s političnimi dejavnostmi evropske politične stranke ali evropske politične fundacije v okviru volitev v Evropski parlament. Priporočilo tudi spodbuja države članice, naj ustrezno sankcionirajo politične stranke in fundacije na nacionalni in regionalni ravni v primeru kršitev pravil o varstvu osebnih podatkov, katerih namen je vplivanje ali poskus vplivanja na volitve v Evropski parlament.

Osredotočene spremembe Uredbe št. 1141/2014 bi morale biti uveljavljene pred volitvami v Evropski parlament leta 2019.

•Skladnost z drugimi politikami Unije